钦定古今图书集成/明伦汇编/家范典/第111卷 > 《尔雅》 > 《丧服》
## 钦定古今图书集成/明伦汇编/家范典/第111卷 > 《尔雅》 > 《丧服》

从母昆弟。《传》曰：“何以缌也？以名服也。”

〈疏〉释曰：传问者，怪外亲轻而有服者。答云“以名服”者，用从母。有母名而服其子，故云以名服也。必知不因兄弟名，以其昆弟非尊亲之号，是以上《小功章》云“为从母小功”，云“以名加也，为外祖父母以尊加也。”知此以名者，亦因从母之名而服其子为义。

又

姑之子：

〈注〉“外兄弟”也。

《传》曰：“何以缌？报之也。”

〈疏〉释曰：云“外兄弟”者，姑是内人，以出外而生故也。《外兄弟传》发问者，亦疑外亲而服之，故问也。答云“报之”者，姑之子既为舅之子服，舅之子复为姑之子，两相为服，故云报之也。

又

舅之子：

〈注〉内兄弟也。

《传》曰：“何以缌？从服也。”

〈疏〉释曰：云“内兄弟”者，对姑之子云舅子本在内不出，故得内名也。传发问者，亦以外亲服之，故问也。答云“从服”者，亦是从于母而服之。不言报者，为舅既言从服，其子相施，亦不得言报也。